প্রধানমন্ত্রী নৰেন্দ্র মোদীৰ ক্ষমা প্রার্থনা আৰু কৃষি আইন বাতিলৰ আচম্বিত ঘোষণাই দেশখন মোদীময় কৰি তোলাত ব্যর্থ হোৱাৰ কাৰণ কি? অনাগত দিনৰ ৰাজনীতিত ইয়াৰ কেনে প্রভাৱ পৰিব পাৰে? ইয়াৰ পূর্বে বর্তমানৰ উপ-ৰাষ্ট্রপতি এম ভেংকায়া নাইডুৰ কথা এষাৰলৈ মন কৰিব পাৰি। তেতিয়া তেওঁ নৰেন্দ্র মোদী নেতৃত্বাধীন মন্ত্রীসভাৰ সদস্য আছিল। তেওঁ কৈছিল, নৰেন্দ্র মোদীয়ে 'ৰোল বেক'ত বিশ্বাস নকৰে। তেওঁ ৰোল বেক প্রধানমন্ত্রী নহয়। তৎক্ষণাৎ সিদ্ধান্ত গ্রহণ নকৰে। যথেষ্ট সময় লয় আৰু এবাৰ সিদ্ধান্ত গ্রহণ কৰাৰ পিছত প্রত্যাহাৰ কৰিব নিবিচাৰে। প্রধানমন্ত্রী হিচাপে নৰেন্দ্র মোদীৰ কাম-কাজৰ বিশ্লেষণ কৰিলে এম ভেংকায়া নাইডুৱে কোৱা কথাখিনি মর্মে মর্মে উপলব্ধি কৰিব পাৰি। জম্মু-কাশ্মীৰৰ বিশেষ সাংবিধানিক মর্যাদা প্রত্যাহাৰ, নাগৰিকত্ব সংশোধনী আইন গৃহীতকৰণ আদিত তেওঁ কাৰো ওচৰত নতি স্বীকাৰ কৰা নাই। অথচ প্রায় সমগ্র দেশখন আন্দোলনৰ জুইত জাহ যাবলৈ ওলাইছিল। বিশেষকৈ নাগৰিকত্ব সংশোধনী বিধেয়কখন দুয়ো সংসদত গৃহীত হোৱাৰ সময়ত চাৰিওফালে আন্দোলন-প্রতিবাদৰ লহৰ উঠিছিল। দিল্লীত অবর্ণনীয় পৰিৱেশৰ সৃষ্টি হৈছিল। আন্তর্জাতিক মহলতো তীব্র প্রতিক্রিয়াৰ সৃষ্টি হৈছিল। কিন্তু প্রধানমন্ত্রী নৰেন্দ্র মোদীক একোৱেই বিচলিত কৰিব নোৱাৰিলে। টলাব নোৱাৰিলে। নিজৰ স্থিতিত অটল হৈয়েই থাকিল। কৃষি আইন প্রত্যাহাৰৰ ক্ষেত্রত এনে কি ঘটনা ঘটিল যে আচম্বিতে প্রত্যাহাৰ কৰা হ'ব বুলি ঘোষণা কৰিবলগীয়া হ'ল। তদুপৰি ঘোষণাটো আছিল সম্পূর্ণ একপক্ষীয়। আন্দোলনকাৰী কৃষকৰ সৈতে কোনোধৰণৰ আলোচনা হোৱা নাছিল। আন্দোলনকাৰী কৃষকৰ মনৰ বতৰা নোলোৱাকৈ, কোনো ধৰণৰ চুক্তিত স্বাক্ষৰ নকৰাকৈ আন্দোলন এটাৰ মূল দাবীক কিয় এইদৰে মানি লোৱা হ'ল? কৃষক আন্দোলনটো সাধাৰণ আন্দোলন নাছিল। এইটো প্রায় ডেৰ বছৰ ধৰি চলা এটা আন্দোলন। সাতশ লোকৰ মৃত্যু হৈছে।হাজাৰৰো অধিক গোচৰ পঞ্জীভুক্ত হৈছে। শাসক দলৰ যথেষ্টসংখ্যকৰ মতে আন্দোলনটোৰ আঁৰত আছে খালিস্তানী উগ্রপন্থী। খালিস্তানী উগ্রপন্থীৰ কথা ওলালে পাকিস্তানৰো কথাও আহে। সকলোৱে জানে খালিস্তানী উগ্রপন্থীক ধন, অস্ত্র আদিৰে সহায় কৰা দেশখন হৈছে পাকিস্তান। তেনে আন্দোলন এটাক একপক্ষীয়ভাৱে সমাপ্তি ঘটোৱাৰ চেষ্টা চলোৱা হ'ল কিয়? প্রধানমন্ত্রী নৰেন্দ্র মোদীৰ হিচাপ-নিকাচত কিবা গণ্ডগোল হ'ল নেকি? কৃষি আইন তিনিখন বাতিলৰ ঘোষণা কৰাৰ লগে লগে বিৰোধীয়ে চৰকাৰ আৰু তেওঁৰ ওপৰত আক্রমণ কৰাৰ সুযোগ এটা পাব, কথাটো প্রধানমন্ত্রী নৰেন্দ্র মোদীয়ে নিশ্চয় অনুভৱ নকৰাকৈ থকা নাই বা নাছিল। আন্দোলনটোত কেন্দ্রীয় চৰকাৰ আৰু শাসক দলৰ মনোভাব কেনে আছিল, আন্দোলনটোক তেওঁলোকে ৰাজহুৱা মঞ্চত কিদৰে বিশ্লেষণ কৰিছিল, দেশবাসীয়ে জানে। জনসাধাৰণৰ মনত লাহে লাহে বদ্ধমূল ধাৰণা এটা গঢ় লৈছিল যে 'কা'বিৰোধী আন্দোলনটোৰ দৰে এদিন কৃষক আন্দোলনটোও নিজেই শেষ হৈ যাব। চৰকাৰ নিজৰ স্থিতিৰ পৰা এক বিন্দুও পিছহুঁহকি নাহে। আহিলে জনসাধাৰণে চৰকাৰখনক নতুন দৃষ্টিৰে বিশ্লেষণ কৰা আৰম্ভ কৰিব। বিৰোধীয়ে জনসাধাৰণৰ দৃষ্টিত চৰকাৰখনৰ ভাবমূর্তি বিনষ্ট কৰাৰ বাবে উঠিপৰি লাগিব। তদুপৰি, সময়ছোৱা তেনে ধৰণৰ 'ৰিস্ক' লোৱাৰ অনুকূল নহয়। সন্মুখত পাঁচখন ৰাজ্যত বিধানসভা নির্বাচন। তালিকাখনত উত্তৰ প্রদেশো আছে। ভাৰতীয় ৰাজনীতিত প্রদেশখনৰ প্রভাৱ আৰু ভূমিকাৰ কথা সকলোৱে জানে। গতিকে, মোদী মেজিকৰ আশ্রয় লোৱা হওক। কথাটো এনেকুৱা আছিল নেকি? আচম্বিতে ঘোষণা এটা কৰি পূর্বৰ দৰে নিজৰ ভাবমূর্তিক ব্যৱহাৰ কৰি সকলো কথা তল পেলোৱা হওক। তথাপি এটা প্রশ্ণ ৰৈ যায়- কিয়?
অসমৰ সৰ্বাধিক প্ৰচলিত দৈনিক বাতৰিকাকত। ২০১১ চনৰ ৪ মাৰ্চত বাতৰিকাকখন প্ৰথম প্ৰকাশ পায়। কাকতখনৰ সম্পাদক নৰেশ কলিতা। বাতৰি কাকতখনৰ চাৰিটা সংস্কৰণ গুৱাহাটী, ডিব্ৰুগড়, বিশ্বনাথ চাৰিআলি আৰু গোৱালপাৰাৰ পৰা একেসময়তে প্ৰকাশ পায়।
